ཉོན་མོངས་པ་ནི་ཐོག་མ་མེད་པ་ནས་ང་ཚོའི་སེམས་ཁོང་ནས་བདེ་འཇགས་ཀྱིས་གནས་ཏེ་ང་ཚོར་སྡུག་བསྔལ་དང་གནོད་འཚེ་འབའ་ཞིག་སྐྱེལ་གྱི་ཡོད་ལ།ང་ཚོས་ཉོན་མོངས་པ་འདི་དག་དགྲ་བོ་དངོས་གནས་སུ་ངོས་ཟིན་ན།ང་ཚོས་གང་ནུས་ཅི་ལྕོགས་ཀྱིས་དེ་ལ་འཐབ་འཁྲུག་རྒྱག་པའི་མགོ་རྩོམ་ཐུབ།དུས་རབས་བཅུ་གཅིག་པ་དང་བཅུ་གཉིས་པའི་སྐབས་ཀྱི་བོད་ཀྱི་ཉམས་ལེན་པ་ཆེན་མོ་རྣམས་ཏེ།བཀའ་གདམས་པའི་སློབ་དཔོན་རྣམས་ཀྱིས་རྒྱུན་དུ་གསུངས་པ་ལྟར།གལ་སྲིད་ང་ཚོའི་དགྲ་བོའམ་ཉོན་མོངས་པའི་རྡོག་ཁྲེས་ལྕི་མོ་འདིས་ང་ཚོ་ཡོངས་སུ་གནོན་ཞིང་དབང་དུ་སྡུད་ན་ཡང་།ང་ཚོས་སྒྲུབ་དགོས་པའི་བྱ་བ་གཅིག་རང་ཡོད་པ་ནི།ཨམ་གཙིགས་བསྡམས་ནས་རང་ཉིད་ཕམ་དུ་མི་འཇུགཔ་དེ་རེད།ཕྱོགས་གཅིག་ནས་ང་ཚོས་ཉོན་མོངས་པ་ལ་སྙིང་ཐག་པ་ནས་སྐྱོན་དུ་ལྟ་བའི་བློ་རྒྱུད་ལ་སྐྱེད་དགོས་ཤིང་།ཕྱོགས་གཞན་ཞིག་ནས་ཇི་སྲིད་ཉོན་མོངས་པའི་དབང་དུ་སོང་བ་དེ་སྲིད་དུ་བདེ་བ་དངོས་གནས་ཤིག་རྙེད་མི་སྲིད་པ་ཤེས་རྟོགས་བྱ་དགོས།ཉོན་མོངས་སྤོང་ཐུབ་མིན་དེ་དྲི་བ་ཞིག་རེད་ལ།འདི་གསལ་པོར་བཟོ་བྱེད་ནི་འཕགས་པའི་བདེན་པ་བཞིའི་གསུམ་པ་སྟེ།སྡུག་བསྔལ་སྤོང་བའི་འགོག་བདེན་དེ་རེད།